# אביגדור קהלני

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

אביגדור קהלני
תאריך לידה | 16 ביוני 1944
ממשלות | 27
כנסות | 13-14
סיעות | מפלגת העבודה, הדרך השלישית
תפקידים בולטים |

- שר לביטחון פנים

אביגדור קהלני (נולד ב-16 ביוני 1944) הוא איש צבא ופוליטיקאי ישראלי.

קהלני נולד בנס ציונה, למד באורט יפו במגמת מכניקה ועם סיום לימודיו התגייס לחיל השריון.

## [עריכה] שירותו הצבאי

בשנת 1962 התגייס קהלני לחיל השריון. לאחר זמן-מה יצא לקורס קצינים שממנו הודח, אולם מפקדיו בחיל, שהכירו ביכולותיו, החליטו למרות זאת להוציאו לקורס קציני-שריון (קק"ש). בזמנו היה קהלני קצין השריון היחיד בצה"ל שלא עבר את הקורס הכלל-צה"לי. במסגרת חיל השריון התקדם בסולם הדרגות: במלחמת ששת הימים פיקד על פלוגת טנקי פטון שהשתתפה בקרב על אל עריש, שם נפצע קשה ואושפז למשך כשנה. עם החלמתו הוענק לו עיטור המופת על לחימתו בצפון סיני.

במלחמת יום הכיפורים היה קהלני מפקד גדוד הטנקים 77 של חטיבה 7 (בפיקודו של אביגדור (יאנוש) בן-גל), אשר נלחם בקרבות קשים ברמת הגולן (באזור שקיבל לאחר המלחמה את השם "עמק הבכא"). קהלני הצליח לארגן טנקים מיחידות שונות, והוביל אותם לקרבות בלימה כנגד הסורים שהיו בעדיפות מספרית. הוא הסתער בראש הכוח בהיותו מחוץ לצריח (מעשה נדיר בזמן קרב) על מנת שחייליו ייטיבו לראותו, וכוח הטנקים בפיקודו הצליח לכבוש מחדש את העמדות השולטות והשמיד עשרות טנקים סורים. על חלקו בקרב זה הוענק לו עיטור הגבורה. במלחמה שכל קהלני את אחיו עמנואל ואת גיסו, אולם קהלני לא קיבל את ההודעה על כך עד לסיום הקרבות. לאחר פרסום ספרו עֹז 77, המתאר את אימי הקרבות הללו, נחשב קהלני בעיני ישראלים רבים לגיבור ישראלי.

במלחמת שלום הגליל פיקד קהלני על אוגדה משוריינת, ולאחריה התקדם לתפקידי מפקד המכללה לפיקוד ומטה וסגן-מפקד חילות השדה. סיים את שרותו הצבאי בדרגת תת-אלוף.

## [עריכה] קריירה ציבורית ופוליטית

לאחר שחרורו מונה קהלני ליו”ר רשת בתי הספר "עמל". היה גם יו”ר קרן ידידי לב”י ויו”ר ועדת ההנצחה לחיל השריון.

ב-1992 נבחר כחבר כנסת מטעם מפלגת העבודה בכנסת ה-13 (תקופת ממשלת רבין). היה חבר בועדת החוץ והבטחון ובועדת החינוך. שנה לאחר מכן, ב-1993, התמודד מטעם מפלגת העבודה על ראשות עיריית תל אביב אך הפסיד למועמד הליכוד, רוני מילוא. כיהן כראש מינהל החינוך בעיריה עד 1996.

ב-1995 היה ממקימי תנועת "הדרך השלישית", תחילה כזרם ניצי בתוך מפלגת העבודה ולאחר מכן הקימה כמפלגת מרכז ועמד בראשה בבחירות לכנסת ה-14, במאי 1996. עיקר מצעה היה התנגדות לנסיגה מרמת הגולן (שבאותה תקופה עמדה על הפרק על רקע המשא-ומתן עם סוריה), והשארת גושי התנחלויות עיקריים בגדה בתוואי "תוכנית אלון". רשימתו זכתה ב-4 מנדטים ונכנסה לקואליציה בראשות בנימין נתניהו עם קהלני בתפקיד השר לבטחון פנים. הוא כיהן בתפקיד זה מיוני 1996 ועד לסיום כהונת ממשלת נתניהו ב-1999. בבחירות לכנסת החמש עשרה התמודד קהלני שוב בראש הדרך השלישית, אך המפלגה לא עברה את אחוז החסימה.

בשנת 2000 נחקר על ידי המשטרה בחשד כי קיבל טובות הנאה ממו"ל העיתון "מעריב", עופר נמרודי. בתקשורת נחשף כי המשטרה ביצעה האזנות סתר לקווי הטלפון בבית קהלני ובמשרדו תוך חריגה מהצו שניתן לה, ותימללה גם שיחות פרטיות שערכו בני ביתו. קהלני הואשם במשפטו בגילוי מידע סודי על שלבי החקירה כנגד עופר נמרודי, בעבירה של הפרת אמונים ובשיבוש הליכי חקירה ומשפט - אך זוכה לחלוטין בבית משפט השלום ביולי 2002. הוא תקף במסיבת עיתונאים לאחר זיכויו את ניצב משה מזרחי, שכיהן בתקופת חקירתו כראש יאחב"ל, וטען כי מזרחי פעל משיקולים זרים. פרקליטות המדינה ערערה על זיכויו, אך הוא זוכה גם בפעם השניה.

ב-2002 התמודד בבחירות המקדימות לרשימת הליכוד לכנסת ה-16, אך זכה במקום ה-41 הלא ריאלי, ולא נבחר לכנסת.

כיום משמש קהלני כראש האגף הבטחוני חברתי במשרד הביטחון. האגף מופקד על ביצוע מדיניות שר הביטחון בנושא ההתיישבות הביטחונית והכוונת הנוער להתיישבות וכן על משימות לאומיות, במיוחד לגבי נוער לפני גיוס.

ב-2006 הפיק וביים קהלני סרט תיעודי על הקרב על עמק הבכא. [1]

קהלני הוא בעל תואר ראשון בהיסטוריה כללית באוניברסיטת תל אביב ותואר שני במדע המדינה באוניברסיטת חיפה, נשוי ואב לשלושה ילדים.

## [עריכה] ספריו

- עוז 77 (על חוויותיו מקרבות הבלימה ברמת הגולן במלחמת יום הכיפורים), 1975
- דרך לוחם (אוטוביוגרפיה), הוצאת סטימצקי, 1989
- בכוח האמת (תיאור מאבקו המשפטי), הוצאת סטימצקי
- אני נשבע לך (סדרת ראיונות בגלי צה"ל שערך קהלני עם לוחמי מלחמת יום הכיפורים במלאת 30 שנה למלחמה), הוצאת כתר, 2003

## [עריכה] קישורים חיצוניים

- אביגדור קהלני באתר הכנסת
- עיטור הגבורה שהוענק לאביגדור קהלני, באתר "בעוז רוחם" של אגף משאבי אנוש בצה"ל
- עיטור המופת שהוענק לאביגדור קהלני, באתר "בעוז רוחם" של אגף משאבי אנוש בצה"ל

שרי ביטחון פנים בממשלת ישראל

בכור-שלום שטרית | אליהו ששון | שלמה הלל | חיים בר-לב | רוני מילוא | משה שחל | אביגדור קהלני | שלמה בן-עמי | עוזי לנדאו | צחי הנגבי | גדעון עזרא | אבי דיכטר

מקור: http://he.wikipedia.org../../../%D7%90/%D7%91/%D7%99/%D7%90%D7%91%D7%99%D7%92%D7%93%D7%95%D7%A8_%D7%A7%D7%94%D7%9C%D7%A0%D7%99.html

קטגוריות: שרי ממשלת ישראל | חברי כנסת | מעוטרי צה"ל | חיילי צה"ל

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English